《答汪公干长安秋夜见忆兼寄潘子朋》
明代·区大相

旅舍惊秋夕，情人感旧初。香残知蕙变，盖冷觉荷疏。

溽露迎寒早，轻云过雨馀。萤飞时隔幔，雁度欲传书。

苑月栖金柝，城烟澹玉除。不知骑省客，摇落兴何如。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。